CWT จ่อเพิ่มทุน 202.40 ล้านหุ้น ขาย PP ทั้งหมด 7 ราย ที่ 4 บ./หุ้น
CWT จ่อเพิ่มทุน 202.40 ล้านหุ้น ขาย PP ทั้งหมด 7 ราย ราคา 4 บ./หุ้น หวังระดมทุนเสริมความแข็งแกร่งทางด้านการเงินในระยะยาว-สรรหานักลงทุนหนุนบริษัทในการขยายโครงการโรงไฟฟ้า
22 ส.ค. 2559

บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ระบุว่า ที่ประชุมคณะกรรมการบริษัทเมื่อวันที่ 19 ส.ค.ที่ผ่านมา อนุมัติกำหนดราคาเสนอขายหุ้นสามัญเพิ่มทุนให้แก่นักลงทุนโดยเฉพาะเจาะจง (PP) ครั้งที่ 1 จำนวน 202.4 ล้านหุ้น ที่ราคาเสนอขาย 4 บาท/หุ้น ให้กับบุคคลที่ไม่ได้เป็นบริษัทย่อย หรือบุคคลที่เกี่ยวโยงกับบริษัท จำนวน 7 ราย โดยราคาที่เสนอขายระดับดังกล่าวนับว่าเป็นราคาต่ำกว่าตลาดที่ปิดล่าสุดเมื่อวันศุกร์อยู่ที่ 4.40 บาท/หุ้น
สำหรับนักลงทุนทั้ง 7 ราย ประกอบด้วย Aliran Master Fund จำนวน 160 ล้านหุ้น นายทรรศิน จงอัศญากุล ประธานกรรมการบริหาร บมจ.ไทยบริการอุตสาหกรรมและวิศวกรรม จำนวน 20 ล้านหุ้น นางจารุณี ชินวงศ์วรกุล นักลงทุน จำนวน 10 ล้านหุ้น นายวิทยา นราธัศจรรย์ นักลงทุน จำนวน 10 ล้านหุ้น นพ.รัชต์ชยุตม์ จีระพรประภา นายแพทย์ผู้เชี่ยวชาญศัลยศาสตร์ โรงพยาบาลไทยนครินทร์ จำนวน 2 ล้านหุ้น นายชาลี วงศ์เสริมสิน กรรมการผู้จัดการ บริษัท ห้างทองศิริอร จำกัด จำนวน  2 แสนหุ้น รศ.นพ.ดำรง ตรีสุโกศล ร.ศ. ภาควิชาสูตินรีเวชศาสตร์ คณะแพทย์ศาสตร์ จุฬาลงกรณ์มหาวิทยาลัย จำนวน 2 แสนหุ้น รวมทั้งสิ้น 202.40 ล้านหุ้น มุลค่ารวม 801.60 ล้านบาท
โดยการจัดสรรหุ้นเพิ่มทุนในครั้งนี้มีกำหนดเงื่อนไขในการเพิ่มทุนให้ PP โดยนักลงทุนจะชำระค่าหุ้นเพิ่มทุนที่จัดสรรให้แก่ PP ภายในเดือนธ.ค.59 โดยกำหนดเงื่อนไขระยะเวลาการชำระค่าหุ้นเพิ่มทุนดังกล่าวให้มีความเหมาะสมและสอดคล้องกับระยะเวลาการใช้เงินเพิ่มทุนของบริษัท ที่คาดว่าจะเริ่มลงทุนในโครงการตามแผนการลงทุนเมื่อบริษัทได้รับใบอนุญาตต่างๆ เรียบร้อยแล้ว
ทั้งนี้การจัดสรรหุ้นสามัญเพิ่มทุนของบริษัทครั้งนี้มีวัตถุประสงค์ในการระดมทุน เพื่อเสริมความแข็งแกร่งทางด้านการเงินในระยะยาว และสรรหานักลงทุนที่จะสนับสนุนบริษัทในการขยายการลงทุนในโครงการโรงไฟฟ้า ทั้งโครงการแปลงขยะเป็นพลังงานไฟฟ้า และโรงไฟฟ้าพลังงานทางเลือกอื่น รวมถึงพลังงานหมุนเวียน